
Denne bog dedikeres til min far John.









”Den som stadig tænker på hævn, holder sine sår åbne.”

Prolog


Lines lunger føltes som ville de sprænges, da hun endelig nåede toppen af den store bakke der lå i skovens nordlige ende. Benene syrede, og hun var i tvivl om, hun overhovedet orkede at tage bare et eneste skridt mere. Line havde netop afsluttet anden runde, af den fire kilometers rute der gik igennem skovens nordlige ende, og hun glædede sig over, at hun nu kunne løbe ruten to gange uden at holde pause.


Det var farens pludselige død der havde været starten på løberriet sidste år. Tabet og savnet havde været ved at få hende til at gå til, og en dag havde hendes kæreste Laust taget hende med ud i skoven. Her havde de løbet og løbet, til Line havde været tæt på at segne. På trods af udmattelsen havde hun alligevel mærket, hvordan kroppens hårde arbejde havde udløst en følelsen af frihed og lethed. Alle de negative tanker var forsvundet, og et pust af optimisme havde fyldt hende. Siden den dag var hun og Laust begyndt at løbe mere regelmæssigt, og nu løb de stort set hver dag.


I sommerferien havde de bestilt en rejse til Madeira. Line glædede sig som et lille barn og så mest af alt frem til at skulle løbe ad nogle af alle de smukke ruter, som øen efter sigende havde at byde på.


Dagen var startet perfekt. Hun og Laust var vågnet ved sekstiden, og sammen havde de spist morgenmad ude på deres lille altan, inden han var kørt på arbejde.


Line fik straks sommerfugle i maven, da hun kom til at tænke på Laust og den foregående aften. Hun og Laust havde været ude at spist på den nye italienske restaurant. De havde fejret deres treårs jubilæum som kærester og på vejen hjem, havde de valgt at gå en aftentur langs bredden af den store sø der lå i byens udkant. Solen var næsten forsvundet i horisonten, svaner svømmede majestætisk rundt, alt imens svag musik hørtes inde fra en af lejlighederne over dem. Line havde lukket øjnene, nydt musikken og i den grad følt sig i live imens hun gik med Laust i hånden. Med et havde Laust bukket sig ned og foregivet at binde sit snørebånd. Her skete det så. Som i en drøm havde Line set ned imod ham, og der så hun Laust ligge på knæ foran sig. Han smilede stort og rakte en smuk velouræske frem imod hende. I æsken lå den smukkeste ring som Line nogensinde havde set. Hendes hjerte føltes som gik det i stå, og netop på dette smukke sted havde Laust friet til hende.


Line stod en tid på toppen af bakken og tænkte på den foregående dag. Efter nogle minutter fjernede hun blikket fra skovens smukke udsigt, hvorefter så hun ned på den blanke ring, der nu prydede hendes finger. Hun lod pegefingeren glide forsigtigt over den lille diamant og kunne ikke skjule et smil. Hvor var Laust dog romantisk. Hun elskede ham. Faktisk havde hun elsket ham, siden den første dag hun så ham. De havde grint og grædt sammen, og nu glædede hun til at blive hans kone. Kone? Hvor lød det dog gammeldags. Hun ville hellere kalde sig hans dronning eller prinsesse. Hun tænkte på, hvad natten havde budt på, og kunne ikke lade være med at smile. Det var sådan en prinsesse skulle behandles.


Med et rettede hun sig op og lod blikket glide over på armbåndsuret.


For pokker da også, tiden var gået hurtigere end hun havde regnet med. Hvis hun skulle nå et bad inden hun skulle på arbejde, måtte hun til at skynde sig hjem.


Line vendte sig hurtigt om og var kun løbet nogle få meter ned af den stejle bakke, da hun hørte et metallisk klik. Hun ville stoppe op, men mærkede i stedet hvordan benene blev flået væk under hende. I den korte tid der gik inden hun ramte jorden, nåede hun at overveje, om det var en brombærranke der havde rykket benene væk under hende.


Hun landede hårdt og nåede kun med nød og næppe at få taget fra med hænderne, inden hun ramte nogle store sten, der så ud til at være trillet ned fra et dige der stod lidt borte. I faldet måtte hun alligevel have ramt en sten med hovedet for herefter blev alt sort.


Da hun vågnede, virrede hun først med hovedet, så blinkede hun med øjnene for at stille skarpt og tørrede så nogle visne blade og jord af sine hænder. Hun mærkede en metalliske smag af blod, og en dunkende fornemmelse i tungen der indikerede at hun måtte havde ramt jorden hårdt. Forsigtigt mærkede hun rundt i munden med tungen. Mere blodsmag. Hun måtte have bidt sig i tungen, da hun ramte jorden. Hun spyttede lidt blod ud på jorden og tog sig til munden. Nej, der var vist ikke sket noget med tænderne. I hvert tilfælde ikke så vidt hun kunne mærke. Hun spyttede igen og blodstænk farvede nogle af digets store sten røde.


I det samme begyndte en skarp smerte over skinnebenene at trænge igennem til hendes bevidsthed. Hun lavede en grimasse og trak sig herefter sammen i smerte. Havde hun brækket sine ben?


Et støn undslap hendes læber, og trods de tiltagende smerter, drejede Line sig forsigtigt rundt og tog sig til benene. Med det samme mærkede hun noget varmt og fugtigt mod sine fingerspidser. Hun rynkede brynene og lod langsomt blikket glide ned på sine blodindsmurte hænder og benene.


Benene?


En kvalme skyllede hende i møde, og hendes syn sløredes.


Hvad var det?


En form for metalkæbe med tænder så lange, at hun først syntes at de lignede tænderne fra en enorm haj, omsluttede hendes lægge, som en kvælerslange der ikke vil slippe grebet fra sit bytte.


Efter nærmere inspektion opdagede hun, at der var påhæftet en lang kæde. Hun fulgte den lange kæde med øjnene og opdagede til sin overraskelse, at den førte over til det store dige der lå nogle få meter fra hende.


Hun rystede forvirret hovedet. Igen indskrænkedes hendes synsfeltet.


En fælde, her i skoven?


Hun tænkte, at fælden lignede en af de der gammeldags bjørnefælder, som hun dog kun havde set på film da hun var barn.


Hun betragtede en tid de spidse tænder fra fælden der nu sad dybt plantet ind i benenes lægmuskler. En af tænderne havde med sikkerhed kilet sig ind i skinnebensknoglen på det højre ben, for hun kunne ane noget hvidt og knoglelignende, når hun drejede hovedet lidt ud mod siden.


Smerterne tiltog i styrke og var nu så stærke, at Line kunne mærke besvimelsen nærme sig. Desperat forsøgte hun at trække kæberne fra hinanden, men stoppede brat op. Burde hun lade dem være?


Hun tænkte sig om. Engang havde hun læst, at hvis man mødte nogen, der var stukket med en kniv eller en anden spids genstand, så måtte man aldrig fjerne den, da personen så kunne forbløde. Line kiggede igen på sine ben og forsøgte at få øjnene til at fokusere. Verden bugtede sig til stadighed for hendes øjne, og kvalmen blev ved med at skylle ind over hende i tiltagende styrke.


Bvadr.


Der kom det.


Morgenmaden, som hun havde indtaget en times tid forinden, lå nu i græsset, og en grønlig flue kastede sig straks over det lækre måltid.


Efter hun havde kastet op, var det som om kvalmen ikke var så slem længere. Hun blinkede igen og igen, men de lysende pletter blev ved med at danse foran hendes øjne, som en pauseskærm der kørte i uendelighed. Igen kom kvalmen tilbage, og selvom hun forsøgte at synke nogle gange, var det som om det ikke hjalp. Var det blodtabet? Skulle hun seriøst dø af blodtab?


Line vidste ikke hvor meget hun havde blødt, men en del. Hun kunne mærke, at hun var begyndt at hyperventilere og var klar over, at hun skulle have hjælp, men hvordan? Området hun befandt sig i, havde altid haft et dårligt mobilsignal, og nogle steder var der slet ikke noget.


Line tog sin mobiltelefon op af lommen fra sine blå løbebukser.


”Pis!” græd hun højt, og tårer fyldte hendes øjne, da hun kunne se, at der var nul streger for signalstyrke på displayet.


Hun hold sin telefon højt op i luften og håbede på, at forbindelsen ville blive bedre af det, men nej,


”For pokker da også. Sådan noget lort!” bandede hun.


Alligevel forsøgte Line at sende en besked til Laust.


Jeg er kommet til skade i skoven. Jeg skal have hjælp.


Jeg er på den store bakke vi plejer at løbe på.


Om beskeden nogensinde blev sendt, nåede hun aldrig at finde ud af, for pludselig opdagede hun, en skygge der gled ind over hende.


Hun kiggede op.


”Hvad laver du dog her?” spurgte Line sløvt, imens hun blinkede igen og igen for at stille skarpt på skyggen, der nu kun var et par meter fra hende.


Skyggen kom nærmere og bukkede sig langsomt ned imod hende.


”Jeg er kommet til skade. Vil du ikke være sød at få fat på noget hjælp?” spurgte Line træt og rakte mobiltelefonen frem imod skyggen.


Skyggen tog telefonen ud af hendes hænder, så på den og lagde den herefter langsomt ned i lommen på den sorte hættetrøje.


Line smilede undrende, men smilet forsvandt i samme sekund hun så kniven.


”Jamen, du kan da ikke…”










Kapitel 1


Mia Lindholm åbnede langsomt øjnene og greb automatisk ud efter mobiltelefonen der lå på natbordet.


Klokken var halv seks.


Endnu engang var det først lykkedes hende at falde i søvn ved firetiden om natten.


Hun lagde telefonen tilbage på natbordet, strakte sig og mærkede varmen fra Bo der lå og sov bag hende. Hun lå en tid og lyttede til hans åndedræt. Dybt og regelmæssigt. Mia så irriteret på ham men kunne alligevel ikke lade være med at smile, da Bo i det samme udstødte et kæmpe snork. Ja, Bo havde i hvert tilfælde ingen problemer med at sove, og det var ham såmænd også vel undt. Han behøvede jo ikke at lide, bare fordi hun kæmpede med de lange nætter og den manglende søvn.


Forsigtigt vendte hun sig mod ham og lå og betragtede ham en tid. Han var smuk. Hun kiggede på hans blide ansigt, hans mørke vipper og på skægstubbene som hun vidste, at han snart ville stå op og barbere af.


Hun kyssede blidt hans pande, inden hun lydløst kravlede ud af sengen og listede ud på badeværelset.


På badeværelset tissede hun og stod et øjeblik og betragtede sig selv i spejlet, imens hun børstede sine tænder. Hun rodede op i sit mørkblonde hår med sin frie hånd og glædede sig over, at hun næsten aldrig behøvede at sætte det. Med munden fuld af skummende tandpasta begyndte hun at lavede grimasser til sig selv i spejlet. Mærkeligt. Hendes grønne øjne forblev uændrede, når hun lavede ansigter. Vred, glad, sur, overrasket, bange, fjollet. Samme øjne.


Bo havde sagt, at hendes øjne havde ændret sig, efter hun var kommet hjem fra hospitalet.


”Dine øjne ligner nogen der har mistet,” havde han sagt.


Mia havde ikke forstået hvad han mente, men i lang tid havde Mia heller ikke kunnet se på sig selv i spejlet. Nu så hun det. Bo havde ret. Hendes øjnene lignede virkelig øjnene på en person der havde mistet. Men jeg har jo ikke mistet nogen, tænkte Mia. Det skulle da lige være mig selv.


Stadig iført sin stribede natkjole gik Mia ud i køkkenet og tvang sig til at spise et bæger med yoghurt. Hun vrængede næse. Pære og banan. Føj. Hun havde aldrig været den store morgenmadsspiser. Psykologen Robert havde, inden hun blev udskrevet fra hospitalet, anbefalet hende at sørge for at holde et stabilt blodsukker, da det kunne have stor indflydelse på hendes humør. Bo havde straks købt en masse forskellige morgenmadsprodukter, men synet af den velassorterede morgenmadshylde havde kun givet hende kvalme, da hun kom hjem.


Bo havde været den perfekte støtte efter hændelsen i huset. Alligevel kunne hun som tiden gik mærke hans frustrationen over, at hendes fremskridt kun sneglede sig fremad.


Da hun kom hjem, havde Bo sagt til Mia, at hun altid kunne læsse af på ham. Men hvordan skulle hun dog nogensinde kunne det? Skulle hun fortælle Bo, at hun var frosset fast af angst i soveværelset dengang? Skulle hun fortælle ham, at en psykopat havde hældt syre ud over en kvinde og tvunget hende til at se på? Skulle hun fortælle hvordan kvindens hud var ætset væk, og hvordan kvindens fingre var sejlet væk i en spand af syre? Skulle hun fortælle ham hvordan hun havde brækket sig ud over det hele? Nej, hun kunne ikke læsse af på Bo.


Psykologen Robert havde under en konsultation forklaret dem, at det ikke var muligt at sige, hvor lang tid det ville tage at komme sig over hændelsen. PTSD havde ifølge ham ingen udløbsdato, men var noget man skulle lære at leve med.


Mia sukkede dybt.


Hun elskede Bo. Allerede første gang hun havde mødt Bo, vidste hun, at han var noget særligt. Hun var faldet pladask for Bos altid overskudsagtige humør, hans brune øjne og hans solbrune krop.


Mia havde mødt Bo kort efter hun var gået ud af folkeskolen. Bo hed egentlig Boris, var to år ældre end Mia og var kommet til landet som flygtning. Han havde i nogle år boet i en flygtningelejr der lå i udkanten af byen, og her havde han som alle de andre flygtningebørn også gået i skole.


Bo startede efter folkeskolen på byens gymnasium og arbejdede om eftermiddagen som frivillig besøgsven på det lokale plejehjem, hvor også Mia en gang imellem tog vagter. Bo hjalp derudover også til i flygtningelejren. Han hjalp nogle af de store flygtningebørn med deres skolearbejde, spillede fodbold med dem, og var en form for reservestorebror for mange af de unge. Bo havde selv oplevet den ensomhed og usikkerhed man som barn let kunne føle i lejren, når man kom fra et andet land, og ikke vidste hvor man engang ville ende. Derfor ønskede han nu at hjælpe andre til en bedre hverdag. Mia beundrede ham for det, og var imponeret over hans ukuelige engagement.


En eftermiddag skulle der i forbindelse med en kulturuge afholdes et musikarrangement på plejehjemmet. Mia havde vagt, og hele plejehjemmet summede af travlhed. Bo havde også været der, og før hun vidste af det, havde hun inviteret ham ud at spise om aftenen.


Efter arbejde var de gået ned til et lille tivoli, der var opstillet som en del af kulturugen. Bo havde i en tombola vundet en lille bamse, som han forærede Mia, og efter de havde spist hotdogs til de var ved at revne, var de gået ned til danseteltet. I danseteltet var der allerede god stemning, og kort tid efter befandt Mia og Bo sig ude på dansegulvet blandt alle de andre festglade mennesker. Efter nogle timer i danseteltet havde Bo forsigtigt kysset Mia, og siden den dag havde de været sammen.


Mia elskede Bo lige så meget som den dag, de mødte hinanden, men oplevelsen sidste år havde på en måde sat alt på pause. Fra at være den energiske kvinde, der altid havde styr på alt, gik Mia nu sygemeldt rundt derhjemme.


Bo arbejdede i dag som lærer på gymnasiet, og han havde straks taget fri i to uger, da han hørte, at Mia ville blive udskrevet fra hospitalet. Mia led efter udskrivelsen af svær angst, og havde derfor meget svært ved at forlade huset, da hun kom hjem. Bos to friuger var gået hurtigt, og herefter var Mia tvunget til at være alene, når Bo var på arbejde. Alt havde føltes usikkert, men hun havde klaret det.


Bo var begyndt at træne med hende, allerede samme dag som hun kom hjem fra hospitalet. De gik ture i byens gader flere gange om dagen, også når der var stor risiko for at møde fremmede mennesker. I starten havde Mia været bange, så snart de forlod hoveddøren, men Bo havde været ved hendes side og havde kun presset hende, når han kunne se, at hun kunne klare. Nu var Mia nået så langt at hun både kunne gå ture og træne i motionscenteret alene.


Skoven og træningscenteret havde specielt gjort godt for Mias sind. Her kunne hun fokusere på træningen og gradvist vænne sig til at møde nye mennesker. Hun kunne stadigvæk mærke en underlig form for frygt eller nervøsitet, når hun mødte mennesker hun ikke kendte, men hun glædede sig over, at det føltes lettere for hver dag der gik.


I begyndelsen trænede Mia kun i motionscenteret, når der ikke var så mange mennesker, men nu var hun ligeglad. Mia var også begyndt at følte sig helt sikker i hjemmet og havde to gange gjort rent med hoveddøren ulåst. Nætterne var dog stadigvæk et problem. Mia faldt oftest i søvn rimelig hurtigt, men af en eller anden grund vågnede hun altid kort tid efter. Nogle gange var det på grund af mareridtene, men andre gange var det som om, hun havde hørt en ukendt og farlig lyd et sted i huset, som hun burde undersøge.


Når Bo sov, forsøgte Mia altid at være så stille som mulig. Hun vidste, at Bo skulle passe sit job, men nætterne og de ubehagelige tanker fyldte hende, så hun var ved at skrige. Mia havde både under sin indlæggelse og i efterforløbet talt med sin psykolog Robert Eriksen om det. Robert var den psykolog der havde taget sig af Mia på hospitalet, og han havde sagt ja til også at hjælpe og støtte Mias udvikling, efter hun kom hjem. Robert og hun havde samtaler to gange om ugen, og Mia havde ærligt fortalt ham om sine søvnproblemer. Alligevel nægtede han at give hende sovepiller.


”Tankerne kommer fordi du skal tage dig af dem,” plejede han at sige, og han havde formentlig ret.


For tre måneder siden var Bo en dag kommet hjem med nogle earpods til Mia. Siden da havde nætterne pludselig ændret sig til noget positivt. Mia var straks begyndt at lytte til lydbøger og podcasts, og hendes psykolog mente nu, at hendes fremgang var så positiv, at hun var klar til at vende tilbage til sit arbejde. Bo derimod var bekymret og bange for, at Mias PTSD ville blive forværret. Under en psykologsamtale havde han endda indrømmet, at han var bange for at miste hende.


Bo havde aldrig været begejstret for, at Mia havde valgt at blive politimand. Mia derimod havde altid følt, at det var den helt rigtigt vej, hun var gået, og hun elskede at kunne gøre en forskel.


Denne morgen følte Mia sig alligevel i tvivl. Tankerne om at starte igen havde været positive. Hun havde savnet sine kolleger, men også den følelse som adrenalinet gav hende, når hun tog ud i felten. Alligevel var virkeligheden nu pludselig kommet tættere på, og præstationsangsten begyndt at snige sig ind på hende.










Kapitel 2


Det var mandag morgen. Klokken var tæt på syv. Solen skinnede, og fuglene sang så højt, at Paul en overgang overvejede, om de forsøgte at sprænge deres stemmebånd for at overgå hinanden.


Paul var netop steget ud af sin mørkeblå Honda og stod nu på den lille parkeringsplads i den fjerne ende af skoven. Han havde fri. Fri i en hel uge. Det var virkelig lykkedes ham at lokke skolelederen til at give ham fri, og han glædede sig.


Paul havde i den grad trængt til nogle fridage. Han havde arbejdet hårdt på at forberede alle eksamensopgaverne og samtidig kæmpet for at gøre sine elever klar til eksamen. Paul elskede sit job og arbejdet med eleverne. Han havde snart arbejdet som biologilærer på gymnasiet i ti år nu, og forsøgte hver dag at gøre sit bedste for, at alle hans elever ville få så meget ud af undervisningen som muligt. Det krævede en del, for det var desværre ikke alle hans elever der havde interesse for faget. De var mere til mediefag og til at arbejde med det der AI pjat.


Paul fulgte selvfølgelig det biologi-pensum som alle gymnasieelever skulle undervises i, men han var også af den holdning at undervisningen skulle være spændende og noget, som eleverne kunne føle gav mening. Derfor brugte han en masse tid på at forberede sin undervisning, så den både passede til årstiderne, og de ting der foregik rundt om i verden.


Paul havde den holdning, at biologi skulle opleves ude i den virkelige verden, og ikke bare i et kedeligt og støvet klasselokale, som han selv havde oplevet som barn. Derfor slæbte han så ofte han kunne eleverne med ud i skoven eller til stranden, så de kunne opleve dyrene og planterne på nær hånd. Hans ideer virkede, men de krævede klargøring og forberedelse for at fungere.


Paul havde altid været interesseret i biologi. Interessen havde endda været så stor, at han var flyttet til Indonesien for at følge sin drøm. Her havde han arbejdet som havbiolog, men efter han havde fået sin højre arm beskadiget ved et hajangreb, kunne han ikke længere arbejde med havet på samme måde, som han havde gjort tidligere. Firmaets erstatning havde været betydelig, og det gav ham endda mulighed for at købe et lille hus kontant. Hvorfor det netop var blevet her i denne ende af landet, vidste han ikke rigtigt. Et tilfælde eller et mirakel måske.


Paul havde, kort efter han var kommet hjem fra Indonesien, været på et seminar i byen. Her havde han købt en vase til sin mor i en lille genbrugsbutik der lå på hovedgaden få minutters gang fra kursuscenteret. Vasen var blevet pakket ind i papir fra den lokale avis, og da moderen nogle dage senere havde pakket vasen ud, havde hun som man ofte gør lagt papiret på sofaen ved side af sig. Paul, der havde fulgt med i sin mors udpakning af vasen, havde pludselig fået øje på et lille hus med de grønne skodder på de krøllede avissider. Huset havde tiltalt ham, og så snart han havde set det, følte han, at det var - hjem.


Da Paul lidt efter var gået ud i køkkenet for at hente noget mere kaffe, var han pludselig gået helt i stå. Han måtte se det lille hus, og det skulle være inden nogen andre købte det. Pauls mor boede i en mindre by der lå en halv times kørsel fra huset. Hvis han købte huset, ville han måske kunne få arbejde på byens skole. Han kunne være mere sammen med sin kæreste der boede nogle kilometer derfra, og samtidig besøge sin mor lidt oftere. Pludselig følte Paul, at han måtte gøre noget ved det og til moderens store overraskelse, sprang han pludselig ud ad døren, imens han mumlede en eller anden undskyldning, som hun ikke kunne høre inde fra stuen. Hvad var det dog for noget rod? Man kunne da ikke bare gå, når man lige var kommet, men hvad vidste hun.


Da Paul dagen efter viste hende den underskrevne købskontrakt og kørte hende ud for at hun kunne se det lille hus, græd hun af glæde.


”Tænk at min lille dreng sådan skulle slå sig ned her i den pæne by. Så mangler du bare at få en pige,” sagde hun og tørrede sine øjne i sit blomstrede lommetørklæde.


Paul rystede smilende på hovedet af hende, og mærkede hvordan moderens glæde varme i hele hans krop.


Nu var der pludselig gået ti år, og han havde aldrig fortrudt købet af det lille hus.


Paul lod nu tankerne være fortid, og greb sin taske der stod bag i bilen. Herefter trak han den stor kikkertrem over hovedet og begyndte at gå hen ad den brede sti der førte mod midten af skoven.


Efter at have gået lidt af hen ad skovstien bemærkede Paul, nogle dybe og brede dækmærker i den mudrede jord. Dækmærkerne lignede nogle der stammede fra en Jeep, og han formodede, at det var skovfogedens, da skovfogeden var den eneste som han kendte der ejede en Jeep.


Paul mødte ofte den venlige skovfoged, når han var ude at gå, og det var faktisk skovfogeden, der havde fortalt ham, hvor den røde glente havde bygget sin rede. Den mulighed ønskede Paul på ingen måde forpasse, og det var netop på grund af glenten, at han havde taget fri. Tænk, hvis det virkelig skulle lykkedes ham at få et billede af en glente, eller måske endda en glente i gang med at fodre sine unger. Paul smilede. Billeder af glenteunger var sjældne, og fik han et billede, kunne det med stor sandsynligvis indbringe en pæn sum penge. Ikke så dårligt med et lille ekstra tilskud, tænkte Paul, der var nået godt ind i skoven nu.


Da Paul nåede hen til en dyresti, overvejede han om den kunne bruges som genvej, selvom der var en del buske og krat på vejen. Genvejen ville spare ham for måske halvanden kilometers gang, så han vurderede, at det var det værd.


Paul bukkede sig ned og trak som altid sine strømper ud over sine bukser, for at hindre skovflåter i at komme ind den vej. Herefter hoppede han over en lille grøft og fortsatte op ad en stor bakke. Efter en tid opdagede han til sin overraskelse nogle dybe støvleaftryk i det halvstørknede mudder. Han undrede sig men tænkte, at det nok var skovfogeden, der som ham havde været ude for at inspicere glentereden.


Efter at have gået en tid standsede Paul for at få sig en tår vand. Han stillede tasken på jorden og trak en mørkegrønne feltflaske frem. Feltflasken havde fulgt ham på usigeligt mange ture, siden han blev uddannet som biolog, og den var nu en fast del af hans udstyr. Man kan vel sige, at den var blevet en form for talisman, for det var som om en tur ikke føltes helt rigtigt, hvis den ikke var med.


Paul tørrede sved af panden med håndryggen og åbnede feltflasken med vand. Han drak grådigt af det kølige vand og mærkede en dråbe glide ned over hagen. Det her er livet, tænkte han og tørrede dråben væk. En tid stod han og nød solens varme, imens han indsugede skoven omkring sig. Bier summede, to sommerfugle var i gang med en smuk dans over hans hoved og en vinbjergsnegl krøb op ad et træ ved siden af ham. Han knipsede en skovflåt væk fra sit ene bukseben, før han stillede flasken tilbage i tasken og svingede den op på sin ryg. Men hvad var nu det? Han rynkede brynene. Der, hvor tasken havde stået, stak der nu noget blåligt stof op af jorden.


”Skovsvin!” mumlede han højt.


Paul der altid tænkte meget på miljøet, trak den grønne pose frem, som han altid brugte til at samle affald i. Han greb fat i det blå stof og trak til, men det gav sig ikke. Han trak igen, og nu gav det sig en lille smule. Hvad var det dog for noget genstridigt bras? Han trak hårdt, og pludselig gav stoffet sig, men hvad pokker var det? Paul slap med det samme sit tag i stoffet, da en rådden stank bredte sig fra jorden, hvor stoffet havde løsnet sig. Han tog sig til næsen. For pokker hvor det lugtede.


Paul knækkede en tynd pind fra en busk i nærheden og skrabede og løftede forsigtigt på det blå stof med pinden. Først kunne han ikke se hvad det var, men så gik det langsomt op for ham. Det var en hånd. En menneskehånd, eller i hvert fald resterne af en menneskehånd der stak op af jorden lige foran ham. Alt farve forsvandt fra Pauls ansigt, og han begyndte langsomt at bakke væk. Skoven som han altid havde elsket, var nu blevet et gerningssted.










Kapitel 3


Kommissær William Andersen vågnede ved lyden af en telefon. Først troede han, at lyden kom inde fra den lille vævre fru Larsen, der boede inde ved siden af. Han sukkede dybt og vendte sig om på den anden side. Bare hun dog snart ville tage den.


Han lå en tid og bandede for sig selv, inden det gik op for ham, at det var hans egen telefon der ringede.


Alle i politikorpset havde i ugens løb fået nye telefoner, og William havde endnu ikke vænnet dig til den nye lyd. Hurtigt greb han telefonen fra natbordet, og så at det var nummeret til vagthavende der stod på displayet.


”Det er William her,” brummede han.


Han lyttede til stemmen i telefonen og svarede: ”Jeg ved hvor det er. Jeg kan være der om ti minutter.”


Hurtigt satte William sig op i sengen og begyndte at tage det tøjet på som lå klar på stolen ved siden af sengen. Som erfaren politimand og tidligere ansat ved rejseholdet havde William lært, at man altid skulle være klar, uanset hvilken tid på døgnet det var.


Skjorten fik han knappet skævt, men hvad pokker, han skulle jo alligevel have en jakke udover den.


Hurtigt låste han døren til lejligheden og løb ned til bilen. I handskerummet i bilen havde han fornuftig som han var opbygget et helt lille lager af både vand, sodavand og kiks, så han aldrig ville gå sukkerkold. Nu kom kiksene og sodavanden til deres ret. Med den ene hånd på rattet rakte William over mod handskerummet og fik fat i en pakke med Tuc-kiks. William elskede Tuc-kiks, selvom de ofte havde det med at sætte sig fast i tænderne på en sær klæg og dejagtig måde. Han stak en kiks i munden og blev overrasket over, at morgentrafikken gled så let. Sommerferien var så småt begyndt, så det var nok derfor, at der var så få biler på vejene.


Først overvejede William at sætte blinket på taget, så han kunne slippe for at køre bag de andre biler. Med blinket kunne han ræse ud til skoven uden at tænke på farten og de andre biler.


William elskede at køre stærkt, men han elskede også morgener med fred og ro. Hvis der virkelig var fundet et lig i skoven, var han klar over, at freden ville være forbi, ikke blot de næste timer, men også de næste dage. Han stak endnu en Tuckiks i munden og bestemte sig i stedet for at nyde friheden lidt endnu. Imens han gumlede på kiksen, tændte han for jazzkanalen og lænede sig roligt tilbage, imens han lod bilen følge morgentrafikkens blide træk.










Kapitel 4


Tolv minutter efter politiet havde modtaget opkaldet fra den rystede Paul, ankom William til den lille parkeringsplads, hvor Paul nu stod og ventede utålmodigt.


Paul hilste med rystende hænder, og William lagde mærke til, at der bag Pauls bil var en plamage, der kun kunne være opkast.


”Det er denne vej,” sagde Paul og begyndte straks at gå hen ad stien der førte ind i skoven.


”Vent! Vi må lige vente lidt på teknikerne, de skal altid have så meget med, når de skal på skovtur,” spøgte William og smilede undskyldende til Paul.


Paul smilede på ingen måde, så William prøvede i stedet at tale om noget andet.


”Det er ellers en dejlig skov,” sagde han og smilede.


Paul så ud til at kunne besvime på stedet, så William forsøgte sig med en anden tilgang.


”Hvad er det du kigger efter?” spurgte William og lod blikket glide ned på Pauls kikkert.


”Rød glente,” sagde Paul og så glad ud. Få sekunder efter fortrak hans ansigtet sig i en grimasse, som kunne han ikke tillade sig selv at vise glæde, når noget så frygteligt var sket.


William nikkede og lagde sine bilnøgler ned i en lomme i bukserne uden at slippe Paul med sit blik.


”Tror du undersøgelserne vil forstyrre glenterne?” spurgte Paul bekymret.


”Nej det tror jeg bestemt ikke. Vi og vores teknikere plejer altid at være meget forsigtige, når vi undersøger gerningssteder,” skyndte William sig at sige.


”Nåh,” sagde Paul mere roligt og kiggede nervøst op imod hovedvejen.


”Lad os bruge ventetiden fornuftigt. Er det okay at jeg stiller dig nogle spørgsmål, imens vi venter?” spurgte William muntert og børstede nogle kiksekrummer væk fra sin bluse.


Paul kiggede på William med store øjne.


William kunne se, at Paul spændte kæbemusklerne.


”Skyd løs!” kom det fra Paul.


”Du var altså på vej ud i skoven for at se på en glente?” spurgte William.


”En rød glentefamilie, skulle efter sigende have unger herude,” rettede Paul ham.


”Nåh, og det var på vej derover, at du opdagede liget?” spurgte William.


”Det er korrekt,” svarede Paul.


William mærkede straks, at Paul blev mere rolig, når han talte om det hele på en mere faglig måde.


”Hvordan var det, at du helt præcist opdagede, at der var tale om et kadaver?” spurgte William.


”Jo, det første jeg bemærkede, var lugten. Lugten af råddent kød,” forklarede Paul.


”Hvordan fandt du ud af, at der var tale om et menneske?” spurgte William.


”Jeg havde lige holdt en drikkepause,” forklarede Paul og kiggede nervøst hen imod skoven.


William der var en dygtig til at forhøre folk, tav klogelig og stod uden at bevæge sig. Det sidste han ønskede, var at ødelægge mandens koncentration.


Paul kiggede over på William der nikkede opmuntrende.


Paul trak vejret dybt ind, inden han begyndte.


”Jeg var nået lidt ind i skoven, og ville holde en drikkepause.


Jeg havde stillet min rygsæk på jorden, imens jeg drak en tår af min vandflaske. Det var da jeg samlede rygsækken op igen, at jeg opdagede noget blåt stof på jorden. Først tænkte jeg ikke over det, men man er vel ikke biolog for ingenting, så jeg tog en pose ud for at samle det op. Jeg har sådan en lille regel med, at man altid skal samle det affald op, som man møder på sin vej,” forklarede Paul.


Paul kiggede indforstået på William, der nikkede anerkendende.


William havde aldrig hørt om den regel, men den gav god mening, og faktisk var det noget, han selv ville overveje at gøre i fremtiden.


”Nå men jeg skulle altså til at samle det blå stof op, og opdagede til min irritation at det sad fast. Jeg knækkede en pind af den nærmeste busk og brugte herefter pinden til at kradse stoffet fri fra jorden med. Stofstykket var stort, og da det endelig gav sig, bredte der sig en gennemtrængende stank af råddent kød. Jeg siger dig, at stanken var så slem, at jeg var tæt på at kaste op og tro mig, når jeg siger det. Jeg ved hvordan råddent kød lugter. Jeg har i en periode, før jeg fik job som lærer på gymnasiet, arbejdet som biolog i Indonesien. Der skulle vi dissekere en hel flok standede hvaler der havde ligget døde på stranden i dagevis. Jeg siger dig, det er ikke en lugt, man ønsker at møde,” forklarede Paul.


”Hvordan fandt du så ud af, at der var tale om et menneske?” spurgte William der du af sin øjenkrog så, teknikerbilen der var på vej ned mod dem ad en lille grussti.


”Det skal jeg sige dig. Så snart jeg fik trukket stoffet fri, kom der en menneskehånd til syne,” svarede Paul der nu også bemærkede teknikerbilen oppe på grusstien.


Bilen stoppede ved siden af dem, og en tekniker stak hovedet ud ad sidevinduet: ”Er det muligt at køre helt ned til gerningsstedet?” spurgte han.


”Ja, man kan sagtens køre ned ad stien og så gå resten af vejen,” forklarede Paul.


”Stig ind, så kan du vise os vejen,” sagde teknikeren og åbnede sidedøren.


Paul og William steg ind, og efter Pauls anvisninger kørte de ned og parkerede ved en lille dyreveksel.


Teknikeren parkerede bilen midt på stien og alle steg ud.


”Pas på grøften,” sagde Paul men for sent. Den ene af teknikerne havde netop trådt ned i grøften og stod nu i mudder til knæene.


William kunne ikke lade være med at trække på smilebåndet og kiggede over på Paul, der som han forsøgte at skjule et stort smil.


”For helvede da også,” kom det fra teknikeren, der forsøgte at tørre det værste mudder af med en klud.


”Hov, se der er to sæt spor,” kom det fra den anden tekniker, der klogeligt var sprunget over grøften.


”Ja, det ene er mit, og jeg så godt det andet støvlesæt da jeg kom. Jeg kunne forestille mig, at det måske er skovfogedens. Det var nemlig ham, der anbefalede mig at se den røde glenterede herude,” forklarede Paul.


Den våde tekniker tog hurtigt et billede af aftrykkene, imens den anden tog prøver fra til analyse.


”Der er også et sæt derovre,” sagde Paul og pegede lidt til venstre for den våde tekniker.


Paul og William blev stående imens teknikerne gjorde sig færdige. Paul der var klar over, at politiet måtte samle alle de beviser de kunne, rakte derfor den pose med det affald han havde samlet på sin rute frem mod den anden tekniker.


Den våde tekniker takkede, lagde posen over i bilen, og greb herefter en stor taske inden han sammen med Paul, William og den anden tekniker gik op ad den stejle bakke. Efter få minutter ankom de til gerningsstedet. William så hvordan Paul begyndte at gå langsommere, hvorefter han til sidst stoppede helt op.


”Det er derovre,” sagde Paul og blev stående imens han pegede over på et sted lidt til højre for dem.


William gik tættere på og kiggede interesseret på en lille jordtue, hvorfra noget blå stof og en halvrådden menneskehånd stak op af jorden.


Teknikerne gik straks i gang med arbejdet.


”Kom vi stiller os herover imens,” sagde William og gik lidt til side.










Kapitel 5


Teknikerne havde arbejdet på gerningsstedet i næsten en time, før liget blev befriet fra sin grav.


Paul var blevet kørt tilbage til parkeringspladsen af en patruljevogn, og fik her besked på ikke at forlade byen i tilfælde af flere spørgsmål. William havde sagt god for, at Paul måtte tage over til sin mor, da Paul virkede noget rystet over oplevelsen i skoven.


William smilede stort, da han så, at det var hans gamle ven retsmedicineren Otto Eberhardt der netop ankom for at undersøge liget.


”Davs Otto,” sagde William og gik Otto i møde.


”Hvad i himlens navn. Er du blevet ansat her?” udbrød Otto overrasket.


”Tja. Jeg har nu efterhånden været ansat her i et halvt års tid nu,” forklarede William.


”Du gad ikke rejseholdet mere?” spurgte Otto.


”Jo, men jeg trængte også til nogle lidt mere almindelige arbejdstider og så lidt fritid i ny og næ,” svarede William.


”Fritid? Hvad er det?” fnyste Otto.


”Det er noget jeg har hørt om, men ikke noget jeg har nået at opleve endnu,” svarede William grinende.


”Det er godt at se dig. Nu er man da sikker på, at det her svineri bliver opklaret,” sagde Otto og kiggede ned på ofret.


”Hvad har du?” spurgte William, da Otto rejste sig nogle minutter senere og trådte tilbage fra sit arbejde.


”Der er tale om en kvinde,” svarede Otto.


”Hvordan ved du, at det er en kvinde?” spurgte William og så på det halvrådne kød der lå på jorden foran dem.


”For det første er der stor forskel på mænds og kvinders bækken. Derudover ligger der to perfekt bevarede implantater over kvindens brystkasse. Jeg tænker ikke, at en mand ville have det behov,” sagde Otto og blinkede indforstået til William.


William nikkede og mærkede en let kvalme.


”Kan du sige noget om alderen?” spurgte han og lod i stedet blikket hvile på Otto.


”Det ser ud til at være en kvinde på omkring tredive år, hvis man ser på knoglebygningen. Du bliver nødt til at vente, til jeg har haft hende med ind til obduktion, hvis jeg skal give dig et mere præcist svar,” sukkede Otto.


William nikkede og begyndte at gå ned imod stien.


”Vil du ikke køre med?” spurgte Otto overrasket.


”Nej, jeg trænger til at få lidt luft,” svarede William og tænkte, at han ikke orkede at lugte til mere råddenskab. Han kunne umuligt forstå, hvordan Otto og resten af teknikerne kunne holde ud at arbejde med det der.


Turen igennem skoven bekom William godt. Han elskede at gå i skoven, selvom det desværre aldrig blev til så meget. Tit havde han tænkt på at gå en tur efter arbejde, men der kom af en eller anden grund altid noget i vejen, eller også virkede det for sent at gå aftentur.


William mærkede at skoven var et fantastisk sted at lade tankerne få frit løb. Måske skulle han overveje at afslutte sine arbejdsdage med gå en tur for at klare tankerne. Ideen var ikke så dårlig. En god måde at tænke dagen igennem på og samtidig få bevæget sig lidt. Hvis han investerede i en pandelampe, ville der fremover ikke være nogen undskyldning for at gå en tur herude, uanset tidspunktet. William bestemte sig derfor for, at fra i morgen ville han begynde på sine faste gåture.










Kapitel 6


Efter William havde forladt gerningsstedet og skoven, kørte han ned til bageren efter noget brød. På sin gåtur i skoven var han pludselig kommet i tanke om, at det var i dag han skulle møde sin nye makker.


Hos bageren købte han både brød, ost, smør og nogle lækre kager, da han gerne ville gøre et godt indtryk på sin nye makker. Lidt sødt til ganen kunne sikkert gøre alle i godt humør, tænkte han.


Da han kom ind på stationen, skævede flere af de andre til Williams poser med morgenbrød da det ikke var så tit, at William indlod sig på sådanne indkøb. Man skal jo passe lidt på figuren, plejede han at sige, når de andre bød rundt og han bestemt takkede nej.


Da William gik forbi skranken, blev han stoppet af sekretæren Laila der smilede og vinkede til ham.


”Gud har jeg glemt din fødselsdag?” kvidrede Laila der sad ved skranken med et headset spændt på hovedet.


”Bare rolig, det er til hende den nye,” brummede William.


”Årh, nye og nye,” sagde Laila og så interesseret ned på Williams poser med morgenbrød.


”Hvad mener du?” spurgte William.


”Mia Lindholm har da været her før. Hende skal du nok blive glad for. Hun ved i øvrigt alt om IT, så det kunne du skam hurtigt lære noget af,” grinede Laila.


”Hvad mener du med det?” spurgte William og forsøgte at lyde fornærmet.


”Ikke noget,” svarede Laila artigt.


William så påtaget fornærmet ud, men Laila lod sig ikke snyde.


”De unge bruger jo deres mobiltelefoner som er det en ekstra arm eller hjerne. Jeg tænkte, at hvis du ikke har helt styr på den nye mobiltelefon endnu, så kan Mia sikkert hjælpe dig,” sagde Laila grinende.


”Hvad skulle jeg ikke have styr på?” spurgte William og løftede brynene.


”Nok ikke noget for du brugte helt sikkert mere tid med teknikeren end alle vi andre til sammen,” sagde hun greb en rød løbestift fra skuffen, som hun hurtigt friskede sine læber op med.


William gryntede og stillede i stedet poserne med morgenbrød på skranken foran Laila.


”Hvis du hjælper mig med anretningen, lover jeg, at der også skal blive noget til dig også,” sagde William for at tale om noget andet.


Laila tog imod poserne.


”Hold da ellers op. Du har jo købt brød nok til en hel hær. Var du for resten ikke på kur?” kvidrede Laila.


”Årh, det går nok, hvis man kun synder en enkelt dag,” sagde William men fik alligevel dårlig samvittighed.


Faktisk havde lægen påtalt hans lettere forhøjede blodtryk ved sidste møde.


Inden William gik ind på sit kontor, vendte han sig imod Laila.


”Jeg kender godt Mia fra tidligere,” sagde han stille.


Laila så undrende på William.


”Jeg var med på sagen, inden hun blev sygemeldt. Jeg var den del af rejseholdet, der dengang blev tilkaldt,” svarede han og så op på Laila.


”Gud, det vidste jeg ikke,” sagde Laila undskyldende.


”Det kunne du da heller ikke vide. Du var jo sygemeldt med din hofte dengang,” svarede William, inden han gik ind i mødelokalet og lukkede døren efter sig.










Kapitel 7


Mia trådte ind på stationen præcist klokken elleve og brød straks ud i et stort smil, da hun så Laila sidde ved den store skranke.


Laila var stationens faste holdepunkt. Hun havde arbejdet på stationen i evigheder og fyldte altid alle med godt humør. Trods sit svulmende ydre sprang Laila nu som en gazelle frem bag skranken og gav Mia et kæmpe knus.


”Det er bare så dejligt, at du er tilbage hos os igen,” sagde Laila og tørrede en glædeståre væk fra den ene kind.


Mia smilede glad. Der var ingen som Laila der kunne få en til at blive glad.


”Kom, nu skal du se Mia. Jeg har allerede en masse ting klar til dig,” kvidrede Laila og vendte sig om.


Mia fulgte Laila om bag skranken.


”Se her er dit politiskilt, og nøglen til din garderobe,” sagde Laila og rakte Mia begge dele.


”Jeg har også sørget for, at du har fået det samme skabsnummer i omklædningen, så det ikke føles alt for mærkeligt,” fortsatte Laila glad.


”Tak,” sagde Mia og var imponeret over den omsorg som Laila altid strøede om sig med.


”Her er nogle papirer du kan læse i, når du kommer hjem. Dit våben får du udleveret nede på våbendepotet, så snart du har gennemgået skydeprøven igen. Jeg har tilladt mig at bestilt tid til dig i morgen formiddag,” sagde Laila og rakte Mia en kuvert med papirer og politiskiltet.


Uden at stoppe fortsatte Laila. ”En lille fugl har i øvrigt fortalt mig, at din nye makker har en overraskelse til dig i mødelokalet.”


Mia spærrede øjnene op og mærkede, at en stor portion sommerfugle netop blev sluppet fri i hendes mave. En følelse af ubehag begyndte, og Mia mærkede en sitren bredde sig i kroppen.


”Åh nej, ikke noget pinligt noget med taler og sådan noget vel?” sagde Mia nervøst, og håbede at hun ikke var ved at få et panikanfald.


Sonja bemærkede Mias nervøse blik og vendte sig imod hende.


”Bare rolig. Din nye makker er heller ikke vild med den slags, så det kan I hurtigt blive enige om. Nej, han har i stedet oppet sig hos bageren,” forklarede Laila hemmelighedsfuldt.


Laila åbnede døren ind til mødelokalet, og sammen gik de ind.


I lokalets midte stod et langt konferencebord, og væggene rundt om var dækket af reoler, opslagstavler og whiteboards.


I bordets ene ende havde Laila dækket op til dem med kaffe, rundstykker og kager og i den anden ende af bordet sad William begravet i papirer, imens printeren bag ham kørte for fuldt tryk. Han kiggede distræt op på dem, da de trådte ind.


Mia bed straks mærke i Williams rare øjne. Hvor var det, at hun havde set de øjne? Så huskede hun det.


”Det er jo dig fra rejseholdet,” sagde hun glad.

